[{"text_idx": "#000000", "text": "Junulara movado: mortinta au\u0306 revivig\u0302anta?"}, {"text_idx": "#000001", "text": "Ricevinte la novan Jarlibron, oni povas konsternig\u0302i pro la evidente pli kaj pli malaperantaj Landaj Sekcioj de TEJO. Ili perdas membrojn, pluraj fakte mortas. C\u0302u la nova estraro de TEJO konscias la riskon?"}, {"text_idx": "#000002", "text": "Antau\u0306 iom da tempo mi alig\u0302is al la publika babilgrupo \u201cTEJO telegrame\u201d c\u0302e la rapidmesag\u0302ilo Telegram. Fakte mi alig\u0302is al du, sed aktivado ene de la alia, nome \u201cEsperantujo\u201d, estas tro granda, mi nek kapablas mem c\u0302ion legi nek volas ke en mia Telegram-konto amasig\u0302u miloj da nelegitaj mesag\u0302oj. \u201cTEJO telegrame\u201d estas ne tiom ekstreme aktiva, sed ja sufic\u0302e: babiladoj okazas vigle kaj regule \u2013 foje temas pri movadaj aferoj, foje ne. Imagu nur, kiom da celoj atingus la pli fruaj generacioj de TEJO-aktivintoj, se ili havus ne nur retpos\u0302ton (jes ja, antau\u0306 certa tempopunkto oni ec\u0302 tion ne havis), sed ankau\u0306 sociajn retojn kaj rapidmesag\u0302ilojn."}, {"text_idx": "#000004", "text": "Multe malpli bona kaj absolute ne salutinda estas la situacio en la landaj sekcioj (LS) de TEJO. Ricevinte la novan Jarlibron (fakte Gvidlibron kaj fakte ne nur novan, sed lau\u0306 c\u0302iu s\u0302ajno ankau\u0306 la lastan \u2013 peza suspiro), mi kun granda malg\u0302ojo informig\u0302is pri la plorinda stato de la aferoj \u201csurloke\u201d."}, {"text_idx": "#000005", "text": "Estas listigitaj 48 Landaj Sekcioj (LSoj) de TEJO. Inter tiuj 9 jen \u201cne aktivas\u201d jen \u201cne funkcias\u201d (kia diferenco inter la du nocioj, ne klaras, kvankam tio ne gravas): Honkongo, Grekio, Haitio, Kanado, Kebekio, Litovio, Rumanio, Rusio kaj Serbio. Preskau\u0306 kvinono de la LS-oj ne aktivas, praktike ne ekzistas."}, {"text_idx": "#000006", "text": "\u2013 Jes, kelkaj LSoj de TEJO bedau\u0306rinde ne estas tiom aktivaj, tamen kelkaj en la lastaj jaroj signife revivig\u0302is ankau\u0306 dank\u2018 al la helpo de TEJO. Mi persone devenas de du LSoj kiuj estis mortantaj, sed ni sukcesis partnerig\u0302i en interesaj projektoj kunlabore kun TEJO kaj pro tio havis rimedojn trejni surlokajn aktivulojn kaj c\u0302efe kolekti novajn homfortojn dank\u2018 al interesaj aktivaj\u0302oj kaj servoj (ekzemple fondusoj) kiujn ni povus subite proponi \u2013 komentas la situacion por Libera Folio la unua vicprezidanto de TEJO, Le\u0301on Kamenicky\u0301. Konkretaj ekzemploj de \u201csignife revivig\u0302intaj LSoj\u201d ne estis menciitaj. Kamenicky\u0301 ankau\u0306 ne povis respondi, kiucele oni mencias en la Jarlibro la neaktivajn LSojn, argumentante, ke pri tio oni devus demandi la antau\u0306an estraron (eble prava aserto)."}, {"text_idx": "#000007", "text": "Ni revenu al la ciferoj."}, {"text_idx": "#000008", "text": "El la restintaj 39 LSoj sep lau\u0306afis\u0302e havas dek au\u0306 malpli da membroj. La ciferoj estas tro belaj por ne listigi ilin: Israelo \u2013 10 membroj, Norvegio \u2013 10, Hispanio \u2013 9, Finnlando \u2013 7, Britio \u2013 6, Danio \u2013 5, Au\u0306strio \u2013 2! En pluraj aliaj landoj la situacio estas preskau\u0306 same malbona. C\u0302e kelkaj aliaj LSoj kvanto ne estas indikita. Grandan au\u0306 relative grandan kvanton de membroj \u2013 ekde 50 \u2013 havas malpli ol 10 LS."}, {"text_idx": "#000009", "text": "Kiel dirite, en la babilgrupo de TEJO estas nemalmulte da esperantistoj, kiuj evidente estas junaj au\u0306 ec\u0302 tre junaj. Ilia averag\u0302a lingvonivelo estas tre bona. Konsiderante, ke la babilgrupon partoprenas fakte nur tre malmultaj, oni povas diri, ke g\u0302enerale la kvanto de junaj Esperanto-parolantoj estas almenau\u0306 ne malalta. Esperanto kiel lingvo akiras pli kaj pli da novaj parolantoj, kio nur g\u0302ojigas."}, {"text_idx": "#000017", "text": "\u2013 Mi s\u0302atus kompreni la problemojn de c\u0302iuj [komitatanoj] kaj proksimigi la estraron de TEJO al ili. Certe ankau\u0306 la venonta IJK estas grava s\u0302losilo: la pasinta IJK estis tre sukcesa kaj vekis multe da movademo \u2013 ni devas prizorgi tiun renovigitan emon agadi \u2013 diris al Libera Folio la nova g\u0302enerala sekretario de TEJO, Konstanze Scho\u0308nfeld. Oni nur esperu, ke la novelektita estraro de TEJO, kiu prioritatis landan agadon kiel agaddirekton, efektive sukcesos ion s\u0302ang\u0302i c\u0302i-rilate."}, {"text_idx": "#000018", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000019", "text": "UEA instigas respondi g\u0302uste al EU-enketo"}, {"text_idx": "#000025", "text": "Jen ligilo por tiuj, kiuj volas rekte informig\u0302i pri tio kio okazas en \"TEJO telegrame\": \nAnkau\u0306 ekzistas grupo por paroli pri UEA: \nKaj kanalo por rekte ricevi sciigojn pri novaj artikoloj de Libera Folio: "}, {"text_idx": "#000026", "text": "La Kanada asocia ja ekzistas, c\u0302ar en g\u0302i membras c\u0302iuj junaj membroj de KEA, sed g\u0302i havas estraron kaj neniel aktivas.\nEn la Kebekia asocio estas nek membro kaj estraro; sekve, mi dirus, ke g\u0302i ne funkcias."}, {"text_idx": "#000028", "text": "Mi legis la artikolon kun intereso. Mankas al mi pluraj temoj:\n\u2013 Kia estis la evoluo de la TEJO-sekcioj dum la pasintaj jardekoj? Rigardi nur kelkajn jarojn ne povas doni komprenon de la vera evoluo, ondumoj c\u0302e nombroj oftas, necesas vidi pli longe.\n\u2013 Kiun influon havis la malapero de IS kaj AS? Estas ja tiel, ke la transiro al JES havis katastrofajn sekvojn: La nombro de partoprenantoj duonig\u0302is. La meza distanco al JES estas pli granda ol antau\u0306e al la pli proksima el IS kaj AS. La stilo de la JES varias de jaro al jaro pro la malsamaj kulturoj kaj teamoj en Germanio kaj Pollando; do ne ekzistas klara bildo c\u0302e parto de la publiko. La longa tempa distanco inter du arang\u0302oj en la sama lando g\u0302enas la konstantan laboron, malfacile formig\u0302as regulaj teamoj en la du landoj.\nLa malpli granda partoprenantaro de JES signifas, ke ankau\u0306 multe malpli da homoj edukig\u0302as kaj entuziasmig\u0302as pri Esperanto \u2013 ili mankas kiel aktivuloj en diversaj landoj. Do estas klare, ke tio g\u0302enas la laboron en tiuj landoj.\n\u2013 Restas la demando, kial entute membri en (junulara) Esperanto-asocio en la nuna tempo? Kion tia membreco povas alporti?\n\u2013 Eble temas pri tio, ke simple la tempo de membro-organizaj\u0302oj pasis. Ni ja scias, ke c\u0302io en la mondo havas sian produkto-ciklon. Eble tio validas ankau\u0306 por g\u0302eneralaj Esperanto-organizaj\u0302oj. Eble homoj opinias, ke indas formi ian ligitecon por atingi specifajn celojn (ekz. krei Duolingo-versiojn, Esperanto-vikipedion, Tatoeba-n, ViVo-n, organizi renkontig\u0302ojn ktp.), sed ke ne estas klare, kial ekzistu tute g\u0302enerala Esperanto-asocio \u2013 c\u0302u plenkreskula, c\u0302u junulara. Eble la homoj ec\u0302 ne \"opinias\" tiel, sed simple sentas kaj faras tiel, do ne vidas sencon en membrig\u0302o. Kaj se mi vidas la grandan laboron kaj pensadon pri la diversaj membrokategorioj c\u0302e diversaj asocioj, mi demandas min, c\u0302u ne vere estus pli utile investi tiun energion rekte en Esperanto-laboron, sen pensadi pri tiom malnova modelo kiel membrecoj kaj asocioj..."}, {"text_idx": "#000029", "text": "Vi forgesas tre sukcesan SES en Slovakio kiu chiujare atingas inter 200 kaj 300 partoprenantojn kaj havas tre laudindan programon . Tie oni zorge elektas teamojn por instrui Esperanton je chiuj niveloj. Chiun oni testas kaj lau la kono decidas al kiu grupo tiu iros. Antautagmeze chiuj lernas kaj posttagmeze kaj vespere estas kulturamuzaj programoj similaj al aliaj renkontighoj. Kaj la loko (Slovakio) estas sufiche meza en Europo. Gejunuloj nuntempe ne bezonas ion ajn en la E-Movado krom la amikighadon kun samaghuloj. Do, ili ne alighas al TEJO se tiu ne ofertas atrakciajn renkontighojn. Membrigho al landaj asocioj estas ech pli malatrakcia. Siatempe ekzistis lokaj kluboj kaj junularaj societoj kie okazis vigla aktivado. Tio jam nenie plu ekzistas. Mi aktivis dum 20 jaroj en Studenta E-Klubo en Zagrebo kiu havis multajn sekciojn kaj fojfoje ghis 100 membrojn."}, {"text_idx": "#000031", "text": "La kialo de tiu plorinda situacio estas simpla, lau\u0306 mi. Junaj esperantistoj simple ne bezonas TEJO-n, c\u0302ar g\u0302i povas doni al ili nenion interesan, allogan au\u0306 utilan, kion oni ne povas ricevi mem en nia epoko de interreto / sociaj retoj / mesag\u0302iloj. Por kio do oni mals\u0302paru tempon kaj eble ec\u0302 monon por membrig\u0302i TEJO-n?\nSaman problemon trafos baldau\u0306 ankau\u0306 UEA (eble tio jam okazas).\nEsperantaj asocioj en ilia kutima formo iom post iom malmodernig\u0302as."}, {"text_idx": "#000035", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000037", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000039", "text": "Alig\u0302i al 400 aliaj abonantoj"}]